Il-Korp tal-Pulizija fi stqarrija iinforma lill-pubbliku dwar programm tal- kompjuter malizzjuż li qed jagħmel użu mil-logo tal-Pulizija Maltija. Dan il-programm malizzjuż huwa magħruf bħala “police ransomware”. Il-Pulizija qalet li s-sistemi tal-kompjuter li jiġu milquta minn dan il- programm malizzjuż juru messaġġ ta’ twissija li jgħarraf lil utent illi il-kompjuter tiegħu ġie mblukkat wara li nstab jagħmel attivita’ mhux awtorizzata fuq l-internet. L-utent jiġi wkoll mgħarraf illi irid isir ħlas ta’ multa sabiex il- kompjuter ikun jista’ jerġa’ jintuża. Il-pulizija spjegat li ġeneralment, l-utent jinnota ukoll illi ma jkunx jista’ juża’ l-kompjuter tiegħu b’ mod normali peress li l-attivita’ fuq il- kompjuter tiegħu tkun iffriżat jew ma jkunx għad għandu aċċess għad-dokumenti tiegħu. Fil-maġġoranza tal-każijiet, il-kompjuter ma jiġix mreġġa’ lura għal istat oriġinali li kien fiha anke wara li jkunu mħallsa il-flus mitluba. Il-Korp tal-Pulizija javża illi l-ebda aġenzija għall-infurzar tal-liġi, inkluż il-Korp tal-Pulizija ta’ Malta, ma jiġbor multi b’dan il-mod. Messaġġi ta’ dawn it-tip huma qarrieqa. Persuni li jirċievu messaġġi bħal dawn m’ għandhomx iħallsu flejjes. Il-Pulizija qalet li persuni li ġew mqarrqa b’dawn il-messaġġi u li ħallsu xi flejjes huma mħeġġa sabiex jagħmlu rapport formali mal-pulizija. Għandhom jiġu pprovduti d-dettalji kollha – inkluż kopja tal-messaġġ li jkun deher fuq l-iskrin tal-kompjuter, dettalji tal-pagament, x’tip ta’ attivita kienet qed issir fuq il-kompjuter meta deher il-messaġġ, kif ukoll id-data u l-ħin – meta jsir rapport mal- Pulizija. Inħasset il-ħtieġa li tiġi maħruġa din l-istqarrija bħala inizzjattiva ta’ prevenzjoni minn reati kriminali.